Татарстанның мәгариф министры Самараның “Яктылык” мәктәбенә килеп китте

	Үткән атна уртасы Самараның “Яктылык” татар мәктәбе өчен мәшәкатьле дә, шул ук вакытта шатлыклы да булды. Бу көнне мәктәп Татарстан Республикасы премьер-министры урынбасары, мәгариф һәм фән министры Энгель Навап улы Фәттаховны каршылады. 	 Болай да чиста һәм пөхтә мәктәпнең бөтен почмакларын да юып, министрга нәрсә күрсәтергә кирәклеген барлап чыктылар. Әлбәттә, Татарстанның мәгариф министрын мәркәзебездән читтә яшәүче милләттәшләренең тел сафлыгы, укыту процессы, балаларның үз телебездә укый-яза, сөйләшә, иҗат итә алу-алмаулары кызыксындырадыр. Шуңа күрә башлангыч сыйныф укытучысы Галия Тупасова “Театрга барабыз”, татар теле укытучылары Фәния Гыйлаҗева - “Сертотмас үрдәк”, ә Нурзидә Фәйзуллина “Сак-Сок бәете” темаларына ачык дәресләр үткәрергә әзерләнделәр. Шулай ук Энгель Навап улы 3 - 4 сыйныф укучыларының тәнәфес вакытында түгәрәк уен уйнауларын, мәктәпкәчә яшьтәге “Кояшкай” ансамбле нәни артистларының һәм хореография классында шөгыльләнүче “Йолдыз” ансамбленең биюләрен күреп сокланды, Асия Сәйфетдинова җитәкчелегендәге кул эшләре күргәзмәсенең дә, мәктәп музееның да экспонатларга бай булуына куанды. 
	Эльмира ШӘВӘЛИЕВА	
Бердәмлек

	№ 47 |  	


